OBRAZLOŽENJE

Ovom se Odlukom uređuju postupci, pravila i uvjeti za nabavu robe, usluga i radova te provedbu projektnih natječaja Općine Karojba čija je procijenjena vrijednost manja od 50.000,00 eura za robu i usluge, odnosno manja od 100.000,00 eura za radove. Postupci jednostavne nabave provode se na jedan od načina: putem modula jednostavne nabave u EOJN RH ili primjenom elektroničkih i pisanih sredstava komunikacije.

Donošenje nove Odluke potrebno je radi usklađivanja s izmjenama Zakona o javnoj nabavi („Narodne novine“, br. 120/16, 114/22 i 48/26) i to korištenja modula jednostavne nabave u EOJN RH, jačanja transparentnosti i sljedivosti postupaka, preciznijeg definiranja sukoba interesa, obveznog vođenja elektroničkih evidencija i registra ugovora, pravne zaštite u postupcima jednostavne nabave, mogućnosti određivanja jamstava u postupcima jednostavne nabave i primjene načela javne nabave i zabrane diskriminacije.

Dosadašnja Odluka o provedbi postupaka jednostavne nabave (Službene novine Grada Pazina br. 11/24) više ne odražava sve zakonske izmjene, osobito u dijelu koji se odnosi na:
· proširene obveze naručitelja u pogledu transparentnosti, uključujući javnu objavu poziva za nabave iznad 25.000,00 eura,
· obveznu primjenu modula jednostavne nabave EOJN RH, koji je Zakonom dodatno normiran kao primarni alat za komunikaciju i provedbu postupaka,
· preciznije definirane vrijednosne pragove za jednostavnu nabavu,
· uređenje pravne zaštite kroz institut prigovora,
· obvezno vođenje registra ugovora u elektroničkom obliku,
· uređenje jamstava u skladu s člankom 303. ZJN-a, koji se primjenjuje i na jednostavne nabave kada naručitelj to predvidi.

Novi nacrt Odluke donosi jasnu, preglednu i pravno usklađenu strukturu postupaka jednostavne nabave, uključujući:
· detaljnu pripremu postupka (analiza tržišta, odluka o pokretanju),
· razradu postupaka po vrijednosnim pragovima,
· pravila komunikacije putem EOJN RH,
· uvjete za isključenje i sposobnost ponuditelja,
· rokove, jamstva i pravnu zaštitu,
· obveze JUO-a u praćenju izvršenja ugovora,
· vođenje registra ugovora i čuvanje dokumentacije.

Donošenjem ove Odluke osigurava se potpuna usklađenost s važećim Zakonom o javnoj nabavi, povećava se transparentnost i učinkovitost postupaka jednostavne nabave, te se osigurava pravna sigurnost gospodarskih subjekata i Naručitelja.

Odluka se donosi sukladno članku 15. stavku 2. Zakona o javnoj nabavi, kojim je propisano da naručitelji uređuju jednostavnu nabavu vlastitim aktom.

Pozivaju se svi zainteresirani gospodarski subjekti i građani da dostave svoje prijedloge i mišljenja radi unapređenja teksta Odluke.

